Nespavanje gomila kilograme
Svaki dodatni sat spavanja smanjuje rizik prekomjerne težine za oko 20 posto, kažu liječnici
Može li nedostatak sna pridonositi epidemiji debljine kod djece? Istraživanja sugeriraju da DA. Djeca koja ne uživaju dovoljno sna pate od mnogih posljedica - od cendravosti pa do loših rezultata u školi. No, nedostatak sna možda se odražava i na njihovoj tjelesnoj težini. Studija više od dvije tisuće djece u Sjedinjenim Državama, u dobi od 3 do 12 godina, pokazala je da su djeca koja su spavala više, uglavnom težila manje. Izvagavši istu djecu dva puta u razmaku od pet godina, znanstvenici su otkrili da su djeca koja su spavala manje, kasnije odlazila u krevet i dizala se ranije, težila više kilograma od njihovih dobro naspavanih vršnjaka. Ustvari, svaki dodatni sat spavanja smanjuje rizik prekomjerne težine za oko 20 posto, kažu liječnici. Jedan od mogućih razloga da san štiti od suvišnih kilograma mogla bi biti izmjena hormona koja se događa tijekom spavanja. To bi, isto tako, moglo vrijediti i za odrasle – nedostatak sna i kod odraslih je osoba povezan s debljanjem. Stručnjaci preporučaju da predškolska djeca spavaju između 10 i 12 sati svake noći, a starija djeca oko 9 sati. Studiju su u časopisu objavili znanstvenici Sveučilišta Northwestern.